Христо Смирненски
Бъдещата камара

chitanka.info

Сговор, тишина, спокойствие и ред,

всеки нов закон в минутата приет.

Нито лоша дума, нито даже гневен жест.

Председателя се моли за дебати —

всеки отрицателно главата клати,

убеден във своята и чужда чест.

Всичко си тече по масло и по мед —

сговор, ласки и любов царят навред.

Янко и Благоев слели са уста,

Стамболийски, взел Драгиева на скута,

му подава от минута на минута

карамели и подобни тям неща.

Често, честичко споглеждат се с любов

бай Пастухов и другаря Димитров.

В сън унесен хърка си Едхем Рухи,

а Генадиев пък пощи го по тила,

татък група земеделци кротко, мило

ловят по гърба на Такева мухи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.